Helsingis naljalt alla 100 000eurost korterit ei leia
Soome pealinnas Helsingis hakkab alla 100 000 euro maksva korteri leidmine võimatuks muutuma, kirjutab Helsingi Sanomat.
Eelmisel nädalal oli müügil vaid paar sellist ja nendegi seisukord oli selline, et remont tõstnuks hinna ikka üle 100 000 euro piiri.
Kõige odavam korter oli 34ruutmetrine kahetoaline korter Kontulas Keinulaudantiel. See maksab 94 000 eurot, millele tuleb juurde järgmisel aastal algavate torutööde maksumus.
Vanade hoonete keskmine ruutmeetri hind kerkis Helsingis eelmisel aastal 4284 euroni Soome statistikaameti andmetel. Kallimas piirkonnas oli hind 6727 eurot ja odavaimas 2728 eurot.
Kinnisvaramaakler Sebastian Gripenbergi sõnul kõneleb korterite kõrge hind sellest, et pakkuda pole piisaval hulgal kortereid.